**Cinel-cinel**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Păstorul zise: Cinel-cinel,

Copilei june de lângă el.

Două steluţe cu raze line

Lăsat-au cerul plin de lumini

Şi pe-a ta frunte ele-au căzut.

Ghici, drăguliţă, că le sărut.

Nu ghici-ndată

Gingaşa fată

Şi pe ochi dulce fu sărutată.

Păstorul zise încă: Cinel,

Copilei blânde de lângă el.

O vezi închisă, rumenă floare,

Cum se deschide, vezi lăcrimioare,

Şi pe-a ta faţă ea s-a născut.

Ghici, drăguliţă, că o sărut.

Nu ghici-ndată

Vesela fată

Şi pe guriţă fu sărutată.

Păstorul zise iară: Cinel,

Copilei mândre de lângă el.

Albe, rotunde, două-aripioare

Ne-ncetat saltă, la cer să zboare,

Şi tu-n robie le-ai tot ţinut.

Ghici, drăguliţă, că le sărut.

Nu ghici-ndată

Rumena fată

Şi pe sân fraged fu sărutată.